Gemengde brandstofvooruitsig; verbruikers steeds onder druk(Foto: Mariska Nanni / Maroela Media) Ongeouditeerde data van die Sentrale Energiefonds dui op aansienlike verhogings in die pryse van beide grade petrol, wat die pryse van hierdie brandstowwe vir die eerste keer vanjaar na meer as R23 per liter kan verhoog. Die Automobiel-Assosiasie (AA) het in kommentaar op die data gesê die verwagte verhogings sal verdere druk plaas op verbruikers wat reeds sukkel met voedselinflasie wat in die eerste kwartaal van 2023 rekordhoë vlakke bereik het. Die ongeouditeerde data van die Sentrale Energiefonds dui op ŉ afname in die pryse van diesel en paraffien. Volgens die jongste data word daar verwag dat 95-oktaan met ongeveer 52 sent per liter sal styg, en 93-oktaan met ongeveer 56 sent per liter. Die groothandelprys van diesel sal na verwagting met tussen 31 c/l en 57 c/l afneem, terwyl die koste van paraffien na verwagting met sowat 32 c/l sal afneem. “Die afname in die pryse van diesel en paraffien is beslis goeie nuus, veral met kouer maande om die draai. Die verhogings in die petrolpryse sal egter meer druk plaas op huishoudelike begrotings, en verbruikers word aangeraai om hul begrotings dienooreenkomstig aan te pas. Daar is geen twyfel dat hierdie moeilike tye is nie, en verhogings in petrolpryse sal as slegte nuus kom vir baie mense wat dieper in hul sakke sal moet grawe om mobiel te bly,” sê die AA. Die styging in internasionale oliepryse word hoofsaaklik as grootste bydraende faktor beskryf vir die styging in die petrolpryse. Die gemiddelde rand/Amerikaanse dollar-wisselkoers gedurende April bied bietjie verligting – daarsonder sou die verhogings hoër kon wees, voeg die AA by. “Die goeie nuus is die verwagte afname in die prys van diesel. Diesel is ‘n groot insetkoste in belangrike bedrywe soos landbou, mynbou en vervaardiging en ‘n verhoging hier lei dikwels tot ‘n styging in die pryse van basiese verbruikersware. Die huidige styging in die verbruikersprysindeks (VPI) tot 7,1% in Maart en voedselinflasie wat ŉ 14-jaar hoë vlak van 14,4% bereik het, plus ‘n styging in die pryse van diesel sou gelei het tot baie ongunstige toestande vir verbruikers,” sluit die AA af. Amptelike aangepaste brandstofpryse tree op 3 Mei in werking, die eerste Woensdag van Mei. ‘n Aankondiging oor die amptelike aanpassing word binne die volgende paar dae deur die departement van minerale hulpbronne en energie verwag.